Марко Ганчев
Слушайте лъва

chitanka.info

Не гледайте, а слушайте лъва.

Не в гривата е той — в рева.

През късни нощни часове

във клетката си като изреве,

завивката ми сваля той.

Тогава сигурно на водопой

наум през джунглата върви

посред лиани и треви.

Реве,

не в другите да всее страх.

Реве,

защото няма страх от тях.

Пропуква някой стъпкан клон,

останалите правят му поклон

и просва се с покорна тръпка

пътеката под лъвската му стъпка.

С огромно гърло

всеки звук поглъща

и на света

стократно по-могъщ възвръща

безсмисления дребен шум.

Лъвът през джунглата върви наум…

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.